次韻張嵇仲侍郎
作者：李彌遜
朝代：宋

paragraphs: 燕公提大筆，萬象入陶冶。
公今真似之，信是渥洼馬。
當年動天眷，愕睨肉食者。
珥貂漢廷臣，往往富平下。
朅來楚江城，百事聊復且。
傳聞九門開，裳珮翼如也。
巖廊正需公，料理及閑暇。
不然坐玉堂，堵立看揮洒。
胡爲尚居東，一麾凡屢假。
憶昔從公遊，端門正槐夏。
午騎聯輕肥，晨班從魚雅。
頻年江淮臥，隻影未爲寡。
誰云若遺□，殆甚履中苴。
相逢屢解榻，得句即邀社。
重追一笑歡，百憂罷牽惹。
况陪賦文機，不數分金賈。
青蒿倚長松，懷抱肯舒寫。
殘枝到春歸，風燈不留灺。
世人重虚名，自視輕拱把。
獨醒竟何事，空負月中斚。
及茲春尚餘，得酒勿復捨。